Storbonden har tilplantet og gødet et fredet område ved Lille Vildmose, selv om han ifølge Aalborg Kommune har fået over to millioner kroner i erstatning for netop at lade jorden ligge brak. Det oplyser P4 Nordjylland. Storbonden havde frist til lørdag den 14. juni, altså i forgårs, til at fjerne såsæden fra det store jordareal ved Tofte Skov - men da DR besigtigede området søndag sammen med Willy Jørgensen fra Danmarks Naturfredningsforenings lokalkomite i Aalborg, var der intet sket. Den ulovlige tilplantning er nu spiret op i cirka 10 centimeters højde. - Jeg håber, Aalborg Kommune viser pondus og effektuerer samfundets ønsker, siger Willy Jørgensen fra Danmarks Naturfredningsforening.
Danmarks Naturfredningsforening forventer hurtig indgriben fra Aalborg Kommune mod en storbonde fra Nøvling.